**Өзін-өзі тану пәні – тәрбие негізі**

*«Тәрбиесіз берілген білім – адамзаттың хас жауы»*

*Әбу-Насыр Әл-Фараби*

Бала – әлемдегі ең пәк, ең таза асыл жан, ақ парақ іспетті. Бойына сіңіретін құндылықтарының негізінде бала дамиды, қалыптасады. Бала дамуында әсер ететін факторлардың бірі – қоршаған ортасы, алатын тәрбиесі. Өскелең ұрпақ ортасын қалай қабылдап, танып білсе, оның алдынан кең әлемнің есігі солай ашылмақ.

Мектеп – білім беру ошағы, тәрбие беру ордасы. Білім ордасының табалдырығын аттаған әр оқушы сапалы білім мен өнегелі тәрбиені бойына сіңіруі шарт. Қазіргі ақпараттық технологиялардың қарыштап дамыған заманында тәрбие мәселесі өзінің маңыздылығын жоғалтпауы керек. 2001 жылдан бері «Өзін–өзі тану» бағдарламасы саралаудан өткізіліп, оқу жүйесіне енгізіліп келе жатқан еді. Ал 2010-2011 оқу жылынан бастап бұл пән жалпы білім беретін мекемелердің барлығына жаппай енгізілді. «Өзін–өзі тану» пәні жастардың бойында махаббат, адамгершілік, мейірімділік сияқты жалпы адамзаттық құндылықтарды қалыптастырады, оларды рухани адамгершіліктің нәрімен сусындатады.Бұл пән жобасының авторы Сара Алпысқызы атап өткендей, «Әр баланың қабілетін ашуы, өзіне жол табуы, өзінің күш-жігеріне сенуі өзінің өмірдегі орнын анықтау үшін өте маңызды! Әлемде махаббат пен мейірімділік аурасын жасай отырып, қайырымдылық пен махаббат жүректен жүрекке жетуі тиіс», яғни әрбір баланың, ата-ананың жүрегіне жылылық нұрын ұялатуда әрқайсымыздың орнымыз ерекше.

Осы пән арқылы оқушы бойына мейірімділік пен адалдықтың, адамгершілік пен рақымшылықтың, әділдік пен шынайылықтың, шыдамдылық пен сүйіспеншіліктің дәнін себуге болады.

«Өзіңді өзің танысаң – істің басы» деп Шәкәрім айтқандай өзін өзі тану пәні арқылы әр білім алушы өмірде кездесетін түрлі жағдаяттарды шешуге, өз ойын ашық айтуға, пікірін, сезімін, көңіл күйін жеткізе білуге, өз мүмкіндігін жүзеге асыруға, адами қарым-қатынас жасауға, денсаулығын сақтауға, жақсы қасиеттерін ашуға үйренді. Өзін өзі тану пәні мәні жағынан, оқушылардың қабылдау, түй­сіну, білім, білік дағдыларын іштей тұтастырып, оларды ер­кін қолдана алуға үйретумен ерекшеленіп отыр. Елімізде ғасырлар бойы халқымыздың ұлттық санасынан берік орын алған ақиқат, сүйіспеншілік, дұрыс әрекет, ішкі тыныштық, қиянат жасамау адамгершілік құндылықтарды дәріптеп, болашақ ұрпақ санасына сіңіруге өзін-өзі тану пәні мүмкіндік беріп отыр.

Қорыта айтқанда, әр адам өзін-өзі, өзінің қажеттілігін, өмірдегі және қоғамдағы рөлін толық түсіну нәтижесінде өз мүмкіндіктерін таниды. Адам өз бойындағы мүмкіндіктерін толық пайдаланғанда алдына қойған мақсатына жете алады. Мақсатқа апаратын ізгі жолдарды өздігінен іздестіру жақсы нәтижеге жеткізеді. Адам жағымды қасиеттерін ізгі ниеттерін дамыту барысында өзін – өзі тәрбиелейді. Өз бетімен танып білуге құштарлану, талпыну, іздену адам көркі мен мінезін шынықтырып, шыңдайды. Өмірдегі әртүрлі жағдайлардағы қиындықтарға қарамай мақсатқа жетуге ұмтылдырып, талпындырады. Сондықтан ізденіп, алдымызға қойған мақсатымызға жетейік. «Өзін-өзі тану» пәні баланы өзінің қадірін өзі білуге, өзін сыйлауға, өзін-өзі жетілдіруге, рухани өмірде және қоршаған өмір жағдайларында өзінің бағыт-бағдарының болуына, өз бетінше шешім қабылдай алуына және өз сөзі мен әрекеттері үшін жауапкершілікті сезіне білуге тәрбиелей отырып, осы қоғамда өзіндік орнын табуға жетелейтін пән.

*Бота Жұмабайқызы*

*Нұр-Сұлтан қаласы №72 мектеп-лицейінің өзін-өзі тану пәні мұғалімі*